b'\n_START_ARTICLE_\nDrogo de Hauteville\n_START_PARAGRAPH_\nDrogo de Hauteville (Dreux, Drogon, Drogone (n. cca. 1010 \xe2\x80\x93 d. 10 august 1051) a fost un nobil normand, care a succedat ca conte de Apulia fratelui s\xc4\x83u, Guillaume Bra\xc8\x9b de Fier, \xc3\xaempreun\xc4\x83 cu care sosise \xc3\xaen sudul Italiei \xc3\xaen jurul anului 1035._NEWLINE_\xc3\x8empreun\xc4\x83 cu fratele s\xc4\x83u mai mare, Guillaume, Drogo a participat la campania \xc3\xaentreprins\xc4\x83 de catepanul bizantin George Maniaces \xc3\xaen Sicilia \xc3\xaen 1038 \xc3\xaempotriva sarazinilor din Emiratul de Sicilia, iar apoi \xc3\xaen campania \xc3\xaempotriva bizantinilor din Apulia \xc3\xaempreun\xc4\x83 cu principele longobard Guaimar al IV-lea de Salerno. \xc3\x8en 1042, normanzii l-au ales pe Guillaume drept conte la Melfi, iar Drogo a dob\xc3\xa2ndit Venosa din partea lui Guaimar, \xc3\xaen cadrul diviz\xc4\x83rii \xc3\xaen 12 p\xc4\x83r\xc8\x9bi a teritoriului cucerit. \xc3\x8en 1044\xe2\x80\x931045, Drogo a luptat \xc3\xaen favoarea fratelui s\xc4\x83u \xc3\xaen Apulia, ocazie cu care i-a asediat pe bizantini \xc3\xaen Bovino, cucerind localitatea._NEWLINE_\xc3\x8en 1046, c\xc3\xa2nd Guillaume a murit, Drogo \xc8\x99i Petru I de Trani erau principalii candida\xc8\x9bi \xc3\xaen preluarea succesiunii. \xc3\x8en cele din urm\xc4\x83, Drogo, sprijinit de Guaimar, a fost ales pentru succesiunea fratelui s\xc4\x83u. Se puneau astfel bazele pentru constituirea dinastiei de Hauteville. Drogo a fost apoi abordat de Rainulf Trincanocte, normand din Dinastia Drengot \xc8\x99i conte de Aversa, pentru a-l reconcilia pe acesta cu Guaimar, lucru pe care l-a dus la \xc3\xaendeplinire. \xc3\x8en acela\xc8\x99i an, el a p\xc4\x83truns din nou \xc3\xaen Apulia \xc8\x99i a ob\xc8\x9binut victoria asupra catepanului Eusta\xc8\x9biu Palatinos \xc3\xaen apropiere de Taranto. Fratele s\xc4\x83u mai mic, Umfredo, care sosise ceva mai devreme, a for\xc8\x9bat pe ap\xc4\x83r\xc4\x83torii bizantini din Bari s\xc4\x83 \xc3\xaencheie un tratat cu normanzii. \xc3\x8en 1047, Drogo a capturat Benevento, av\xc3\xa2nd \xc3\xaen acest sens permisiunea \xc3\xaemp\xc4\x83ratului german. Anul respectiv s-a dovedit a fi un punct de cotitur\xc4\x83 pentru normanzii din Italia. Mai \xc3\xaent\xc3\xa2i, Drogo a primit acceptul de c\xc4\x83s\xc4\x83torie cu o fiic\xc4\x83 a fostului principe Guaimar al III-lea de Salerno, numit\xc4\x83 fie Gaitelgrima, fie Altruda. \xc3\x8en al doilea r\xc3\xa2nd, \xc3\xaemp\xc4\x83ratul Henric al III-lea i-a confirmat titlul de Dux et magister Italiae comesque Normannorum totius Apuliae et Calabriae ("Duce \xc8\x99i st\xc4\x83p\xc3\xa2n al Italiei \xc8\x99i conte al normanzilor din toat\xc4\x83 Apulia \xc8\x99i Calabria"), primul titlu comital legitim pentru normanzii din Melfi. \xc3\x8en acela\xc8\x99i context, Henric l-a privat pe Guaimar de Principatul de Capua, pe care l-a retrocedat fostului principe, Pandulf al IV-lea._NEWLINE_Pe parcursul domniei lui Drogo, fratele s\xc4\x83u vitreg Robert Guiscard a sosit \xc8\x99i el \xc3\xaen Italia (cca. 1047). Drogo s-a men\xc8\x9binut ca aliat apropiat al lui Guaimar \xc8\x99i i-a acordat sprijinul \xc3\xaempotriva lui Pandulf dup\xc4\x83 reinstalarea celui din urm\xc4\x83 \xc3\xaen Principatul de Capua. Cu toate acestea, nereu\xc8\x99ind s\xc4\x83 \xc3\xae\xc8\x99i controleze proprii baroni, Drogo nu a fost \xc3\xaen stare s\xc4\x83 pun\xc4\x83 cap\xc4\x83t ac\xc8\x9biunilor de brigandaj \xc8\x99i disputelor interfeudale care zdruncinau sudul Italiei. El s-a v\xc4\x83zut nevoit s\xc4\x83 alunge at\xc3\xa2t pe fratele s\xc4\x83u mai t\xc3\xa2n\xc4\x83r Robert c\xc3\xa2t \xc8\x99i pe nou sositul Richard Drengot, pe care l-a atacat \xc8\x99i capturat. Guaimar a intermediat eliberarea lui Richard la sf\xc3\xa2r\xc8\x99itul anului 1047 sau \xc3\xaenceputul celui urm\xc4\x83tor. \xc3\x8en 1048, Drogo s-a aflat la comanda unei expedi\xc8\x9bii \xc3\xaen Calabria trec\xc3\xa2nd prin valea r\xc3\xa2ului Crati, l\xc3\xa2ng\xc4\x83 Cosenza. El a distribuit teritoriile cucerite \xc3\xaen Calabria \xc8\x99i i-a conferit lui Robert Guiscard un castel la Scribla, pentru a-i supraveghea intr\xc4\x83rile. \xc3\x8en 1050, el a trebuit s\xc4\x83 \xc3\xael sprijine pe Guaimar \xc3\xaen reprimarea r\xc4\x83scoalei unui anume Guillaume Barbote._NEWLINE_\xc3\x8en 1051, papa Leon al IX-lea l-a silit pe Drogo s\xc4\x83 promit\xc4\x83 c\xc4\x83 va opri jafurile operate de normanzi, \xc3\xaens\xc4\x83 Drogo a fost asasinat \xc3\xaen acela\xc8\x99i an (probabil ca urmare a unei conspira\xc8\x9bii regizate de c\xc4\x83tre bizantini, sub conducerea lui Argyrus), la Montoglio. El a fost succedat de c\xc4\x83tre fratele s\xc4\x83u mai t\xc3\xa2n\xc4\x83r, Umfredo, dup\xc4\x83 un scurt interregnum._NEWLINE_Drogo a avut un fiu, Richard, numit mai t\xc3\xa2rziu conte de Castellaneta, Oria \xc8\x99i Mottola de c\xc4\x83tre Robert Guiscard.'